钦定古今图书集成/明伦汇编/氏族典/第159卷 > 《廖用贤尚友录》 > 寒朗
## 钦定古今图书集成/明伦汇编/氏族典/第159卷 > 《廖用贤尚友录》 > 寒朗

按《后汉书寒朗传》：“朗字伯奇，鲁国薛人也。生三日，遭
天下乱，弃之荆棘。数日兵解，母往视，犹尚气息，遂收
养之。及长，好经学，博通书传，以《尚书》教授，举孝廉。永
平中，以谒者守侍御史，与三府掾属共考案楚狱颜
忠、王平等，辞连及隧乡侯耿建、朗陵侯臧信、护泽侯
邓鲤、曲成侯刘建，建等辞未尝与忠、平相见。是时显”
宗怒甚，吏皆惶恐，诸所连及，率一切陷入，无敢以情
恕者。朗心伤其冤，试以建等物色，独问忠平，而二人
错愕不能对。朗知其诈，乃上言：“建等无奸，专为忠平
所诬。”帝怒骂曰：“吏持两端！”促提下。左右方引去，朗曰：
“愿一言而死，小臣不敢欺，欲助国耳。”帝意解，诏遣朗
出。后二日，车驾自幸洛阳，狱录囚徒，理出千馀人。后
平忠死狱中，朗乃自系。会赦免官，复举孝廉。建初中，
肃宗大会群臣，朗前谢恩，诏以朗纳忠先帝，拜为易
长。岁馀，迁济阳令，以母丧去官，百姓追思之。章和元
年，上行东巡狩，过济阳，三老吏人上书陈朗前政治
状。帝至梁，召见朗，诏三府为辟首，由是辟司徒府。永
元中，再迁清河太守，坐法免。永初三年，太尉张禹荐
朗为博士，征诣公车，会卒，时年八十四。